ഓണ്ലൈന് പരിചയം പ്രണയമായി വീട്ടുകാരറിയാതെ കാമുകിയുമായി ഒളിച്ചോടി കാര് മതിലില് ഇടിച്ച് തകര്ന്നു തിരുവനന്തപുരം : വീട്ടുകാരറിയാതെ കാമുകിയുമായി ഒളിച്ചോടുന്നതിനിടെ യുവാവിന്റെ കാര് അപകടത്തില് പെട്ടു. നാല് പേര്ക്ക് പരിക്കേറ്റു. തിരുവനന്തപുരം കോലിയക്കോടാണ് സംഭവം. പുലര്ച്ചെ അഞ്ച് മണിക്കാണ് അപകടം നടന്നത്. അപകടശേഷം പോലീസ് ബന്ധപ്പെട്ടപ്പോളാണ് പെണ്കുട്ടി വീട്ടില് ഇല്ലെന്ന വിവരം വീട്ടുകാര് അറിയുന്നത്. യുവാവും പെണ്കുട്ടിയുമായുള്ള ഓണ്ലൈന് പരിചയമാണ് അപകടത്തില് കൊണ്ടെത്തിച്ചത്. കോട്ടയം കാഞ്ഞിരപ്പള്ളി സ്വദേശിയായ 18 വയസുകാരിയുമായി വിഴിഞ്ഞം സ്വദേശിയായ ഷമീര്24 ഓണ്ലൈനിലൂടെയാണ് പരിചയപ്പെട്ടത്. ഷമീറുമായി പെണ്കുട്ടിക്ക് അടുപ്പം ഉള്ളതായി രക്ഷിതാക്കള്ക്ക് അറിയാമായിരുന്നു. 18 വയസ് മാത്രമേ ആയിട്ടുള്ളു എന്നതിനാല് രണ്ടുവര്ഷം കഴിഞ്ഞ് വിവാഹത്തേക്കുറിച്ച് ആലോചിക്കാമെന്നാണ് രക്ഷിതാക്കള് അറിയിച്ചിരുന്നത്. എന്നാല് പെണ്കുട്ടിയെ വീട്ടുകാരറിയാതെ യുവാവും ബന്ധുക്കളും ചേര്ന്ന് വിളിച്ചിറക്കിക്കൊണ്ട് പോവുകയായിരുന്നു. ഇതിനിടെയാണ് അപകടം സംഭവിച്ചത്. കാഞ്ഞിരപ്പള്ളിയില് നിന്നും വിഴിഞ്ഞത്തേക്ക് പോകുന്ന വഴി കോലിയക്കോട് പുലന്തറയില് വെച്ച് ഇവര് സഞ്ചരിച്ചിരുന്ന കാര് മതിലില് ചെന്ന് ഇടിക്കുകയായിരുന്നു. അപകടത്തില് ഷമീറിന്റെ ബന്ധുക്കളായ ഹക്കീം 24 സുബൈദ് 24 എന്നിവര്ക്കും പെണ്കുട്ടിക്കും പരിക്കേറ്റു. ഡ്രൈവര് ഉറങ്ങിപ്പോയതാണ് അപകടകാരണമെന്നാണ് പ്രാഥമിക നിഗമനം. പരിക്കേറ്റ നാല് പേരെയും തിരുവനന്തപുരം മെഡിക്കല് കോളേജില് പ്രവേശിപ്പിച്ചിരിക്കുകയാണ്.